Gusjenica (Alice's Adventures in Wonderland)

**Gusjenica** (engleski: **The Caterpillar**), znana i kao **Gusjenica koja puši nargilu** (engleski: **Hookah-Smoking Caterpillar**) je fiktivni lik iz pera Lewisa Carrolla koji se pojavio u jednom poglavlju njegove priče *[[Alice's Adventures in Wonderland]]* iz 1865. godine.

## ''Alice's Adventures in Wonderland''
Gusjenica je u priči predstavljena u poglavlju IV, "Rabbit Sends in a Little Bill", ali je glavni fokus na liku je u poglavlju V, "Advice from a Caterpillar". Gusjenica je neobičan lik koji konstantno puši nargilu i visok je točno 7.6&nbsp;cm što je, prema njegovu mišljenju, jako dobra visina (mada Alice misli da je grozna).

Gusjenica se nije svidjela Alice na samom početku, primarno jer je odbijala razgovarati s njom, a kad bi to i učinila, bili bi to kratki i neuljudni odgovori ili teška pitanja. Predstavljena je kao izrazito mudar, ali i tajanstven i nepristojan lik.

Zanimljivo je kako je izvorna Tennielova ilustracija svojevrsni optički paradoks. Naime, iz jednog kuta gledišta, Gusjenica izgleda kao sasvim normalna gusjenica s dvije malo veće ruke kojima drži cijev nargile, ali s druge strane izgleda izrazito antropomorfno tako da ljudsko lice (lice muškarca sa šiljastom i dugom bradom i izduženim nosom) izgleda kao da se sastoji od glave i dvije nožice prave gusjenice. 

## Disneyjeve adaptacije

### ''Alice in Wonderland'' ([[1951]].)

**Plava Gusjenica** pojavljuje se u Disneyjevoj animiranoj verziji iz 1951. godine gdje mu glas posuđuje Richard Haydn, dok mu je u kasnijim verzijama glas posudio Corey Burton. Njegova glavna uzrečica je pitanje "Tkooo... si... ti?" (engleski: "Whooo ... are ... you?"), koje je u crtiću popračeno izbacivanjem slova O, R i U iz usta nakon udisanja dima iz nargile. Kako je Alice spomenula u originalnoj priči, Gusjenica se i u verziji iz 1951. i onoj iz 1999. pretvorila u leptira.

### ''Alice in Wonderland'' ([[2010]].)

Gusjenici **Absolemu** u Burtonovoj filmskoj verziji iz 2010. glas posuđuje Alan Rickman. Kamere su snimale Rickmana dok je čitao tekst, ali njegovo lice ipak nije uklopljeno u ono Absolema kao što je bio izvorni plan. U filmu se pojavljuje ukupno pet puta. Prvi put se pojavio izvan Zemlje čudesa kada Alice ugleda plavu gusjenicu na ramenu mladića koji ju želi zaprositi. Drugi put pojavljuje se kada Bijeli Zec, Tweedledum i Tweedledee, Puh i Dodo nisu sigurni radi li se o pravoj Alice, pa ju odvode Absolemu koji zaključuje kako "nije jedva Alice". Ponovo se pojavljuje kada Alice stigne u dvorac Bijele Kraljice te joj počinje ići na živce jer joj stalno puše dim u lice. Pretposljednji put pojavljuje se prije rata gdje podsjeti Alice na njezin zadnji posjet Zemlji čudesa te zaključi kako je ona ipak Alice. Na samom kraju filma, Absolem se pojavljuje, sada u obliku leptira, na Aliceinom ramenu dok ona kreće na put za Kinu.

## Ostala pojavljivanja

Gusjenica se, izuzev u originalnoj priči i njezinim adaptacijama, pojavljuje i u nekoliko drugih verzija priče:

* U video igri *[[American McGee's Alice]]* i romanu *[[The Looking-Glass Wars]]* Franka Beddora pojavljuje se u ulozi proroka, mada su pristupi priči znatno različiti. 
* Gusjenica je spomenuta u neobičnoj pjesmi "White Rabbit" (1967.) američke psihodelične rock grupe Jefferson Airplane, koja sadrži brojne reference na priču *[[Alice's Adventures in Wonderland]]*. 
* U horror filmu *[[Freddy vs. Jason]]* iz 2003., Freddy Krueger se pretvori u gusjenicu koja puši nargilu koja ima njegovo lice kako bi opsjeo tinejdžera po imenu Freebug.
* U SyFyjevoj miniseriji *[[Alice (miniserija)|Alice]]*, Gusjenica je predvodnik podzemnog pokreta otpora Kraljici Herc.

## Reference